РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/7-16

18. јануар 2016. године

Б е о г р а д

ЗАПИСНИК

52. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 18. ЈАНУАРА 2016. ГОДИНЕ

 Седница је почела у 11.00 часова.

 Седницом је председавао Милутин Мркоњић, председник Одбора.

 Седници су присуствовали чланови Одбора: Константин Арсеновић, Зоран Бојанић, Бранка Бошњак, Милан Ковачевић, Мујо Муковић, др Владимир Орлић, Сузана Спасојевић и Вучета Тошковић.

 Седници су присуствовали заменици чланова Одбора: Оливера Пешић (заменик Јовице Јевтића) и Драган Алексић (заменик Катарине Ракић).

Седници нису присуствовали чланови Одбора: Драган Јовановић, Јован Марковић, Саша Мирковић, Зоран Милекић, Горан Ћирић и Слободан Хомен, нити њихови заменици.

 Седници су присуствовали из Министарства трговине, туризма и телекомуникација: Сава Савић, помоћник министра У Сектору за информационо друштво и Милан Војводић, обрађивач.

 Одбор је, једногласно, у складу са предлогом председника Одбора, усвојио следећи:

**Д н е в н и р е д**

1. Разматрање Предлога закона о информационој безбедности, који је поднела Влада (број 011-3515/15 од 18.12.2015.године).

Пре преласка на разматрање утврђеног дневног реда једногласно је усвојен Записник 51. седнице Одбора одржане 23.12.2015. године.

Прва тачка дневног реда - **Разматрање Предлога закона о информационој безбедности, који је поднела Влада**

 У уводном излагању Сава Савић, помоћник министра, је истакао да овај закон представља правни оквир за уређење безбедности информационо-комуникационих система у Републици Србији. Материја информационе безбедности је до сада била делимично регулисана у више закона, па је намера предлагача да овим законом, на једном месту, заокружи правни оквир информационе безбедности и успостави целовит систем за превенцију од напада на информационе системе. Предлогом закона се уређују мере заштите од безбедносних ризика у информационим системима и одговорност правних лица приликом управљања и коришћења информационо-комуникационих система. Такође, третира се и безбедност информационих система од посебног значаја као што су јавна предузећа која обављају делатности од општег интереса и установе које обрађују приватне податке и податке о личности. Затим, одређује се и надлежни орган за спровођење мера заштите, координацију између чиниоца заштите и праћење правилне примене прописаних мера заштите. Предлог закон о информационој безбедности представља пропис, који ће обавезати шири круг друштвених чинилаца да правовремено и ваљано штите своје рачунарске системе. Утицаће на унапређење опште припремљености за заштиту ИКТ система, побољшаће реакцију на инциденте у ИКТ системима, као и на друштво у целини да буде свесније ризика који постоје приликом коришћења ИКТ система. Предлогом закона је предвиђено да се у оквиру Регулаторне агенције за телекомуникације и поштански саобраћај успостави и Национални центар за превенцију и заштиту од безбедносних ризика у ИКТ системима познатији као Национални ЦЕРТ. Национални ЦЕРТ пре свега је контакт тачка, којој ће моћи да се обрате друге међународне институције и други међународни центри с обзиром да ће он имати обавезу да прати стање на националном и међународном нивоу. Такође, делатност ЦЕРТ а ће бити да пружа рана упозорења, узбуне и најаве и информише релевантна тела о ризицима и инцидентима, да реагује по пријављеним и на други начин откривеним инцидентима, као и да пружа савете и информације лицима која су погођена овим инцидентима. Националини ЦЕРТ ће водити евиденцију о другим ЦЕРТ овима, а предвиђено је и формирање ЦЕРТА републичких органа. За ефикасну примену овог закона нужна је активна сарадња државних органа, који ће своје представнике имати у Телу за координацију послова информационе безбедности. Планирано је да чланови овог тела буду представници министарстава надлежних за послове информационог друштва, унутрашњих послова, спољних послова, одбране, правде, преставници безбедносних служби, представници Канцеларије савета за националну безбедност и заштиту тајних падатака као и представници Генералног секретаријата Владе. Такође, овим законом се регулише и област крипто-заштите и заштите од компромитујућег електромагнетног зрачења. Крипто-заштита представља шифровање података, који се користе приликом преноса и чувања података у циљу очувања њихове безбедности. Мере крипто-заштите се примењују ради заштите интегритета, аутентичности и непорецивости података. У погледу заштите од компромитујућег електромагнетног зрачења треба истаћи да већина модерних електронских уређаја емитују ту врсту зрачења, па је могуће да им се приступи са уређајима који се користе у те сврхе. Зато је потребно предузети мере заштите против тог зрачења што је и учињено овим законом.

 У дискусији, која је уследила народни посланици су се сложили да је доношење овог закона неопходно и да је ово једини прави начин да се регулише материја информационе безбедности. Такође, изнета је препорука да се у даљој разради овог проблема обрати пажња на крипто-заштиту, која је од примарног значаја за информациону безбедност, јер су системи заштите ове врсте поуздани само уколико су апсолутно контролисани, што значи да само оно што је направљено сопственим рукама јесте нешто што се познаје до танчина и чему се може апсолутно веровати. Изнет је и став да би било добро регулисати и питања ширег заједничког рада на развоју система ове врсте. За то постоје одлични корени, некадашња Југославија је имала светски познату школу крипто заштите, па би било добро да се успостави дубља сарадња са научно-истраживачким институтима, развојним центрима и привредом. Такође, у дискусији је истакнуто да је потребно да се доста простора обезбеди питањима система аутентификације засноване на биометријским параметрима, која је, такође, важна као и крипто-заштита.

 На крају дискусије од представника Министраства је затражено да се осврну на тренутну ситуацију у Републици Србији када је у питању информациона безбедност.

 У одговору Сава Савић, помоћник министра, је истакао да Република Србија има зрело информационо друштво, које има свест и способност да препознаје нападе на ИКТ системе и да се на том пољу успешно бори. Наши органи већ послују у складу са неким међународним стандардима, а привреда се за сада одлучно бори против сајбер криминала, највише у финансијском сектору тј. тамо где је и највећи новац у оптицају. Водећи проблем представља заштита приватних података где има и највише пријава. Због тога ће овај закон повећати поверење грађана јер ће постојати одговорна лица која ће руковати ИКТ системима. На крају излагања истакнуто је да у Србији треба подићи свест о томе колико је важан електронски идентитет, а да ће права слика постојеће ситуације моћи да се сагледа када буде урађен први скрининг.

У дискусији су учествовали народни посланици: Константин Арсеновић и др Владимир Орлић.

 Након дискусије, Одбор је у складу са чланом 155. став 2. Пословника Народне скупштине одлучио, једногласно, да предложи Народној скупштини да прихвати Предлог закона о информационој безбедности, који је поднела Влада, у начелу.

 За известиоца Одбора на седници Народне скупштине одређен је народни посланик др Владимир Орлић, члан Одбора.

\*

\* \*

На седници је вођен тонски запис.

Седница је закључена у 11.40 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић